קטיפה כחולה

קטיפה כחולה (באנגלית: Blue Velvet) הוא סרט קולנוע מסוגת מתח מאת דייוויד לינץ' משנת 1986. בסרט משחקים קייל מקלכלן, איזבלה רוסליני, דניס הופר ולורה דרן. שם הסרט נלקח משיר בעל אותו שם של הזמר בובי וינטון. הסרט קיבל ביקורות מעורבות, אך זיכה את לינץ' במועמדות לפרס אוסקר לבמאי הטוב ביותר. עם השנים רכש הסרט מעמד של לסרט פולחן.

את הרעיון לסרט הגה לינץ' כבר בשנת 1973, אך אולפני הפקות רבים סירבו להפיק את הסרט בשל המוטיבים האלימים והמיניים שבו. לבסוף, אולפנו של המפיק האיטלקי דינו דה-לורנטיס הסכים להפיק את הסרט. המגזין "אנטרטיינמנט ויקלי" דירג את "קטיפה כחולה" כאחד מהסרטים הטובים בכל הזמנים. מכון הסרטים האמריקאי דירג אותו ברשימת סרטי המסתורין הטובים ביותר.

עלילה
תלמיד המכללה ג'פרי בומאנט חוזר לעיר הולדתו בפרברי למברטון, קרוליינה הצפונית, לאחר שאביו, טום, מאושפז בעקבות שבץ. בדרכו מבית החולים, ג'פרי חוצה מגרש ריק ומגלה אוזן אנושית קטועה, אותה הוא לוקח לבלש המשטרה ג'ון ויליאמס. בתו של ויליאמס, סנדי, מגלה לג'פרי שהאוזן קשורה איכשהו לזמרת בשם דורותי ואלנס. ג'פרי המסוקרן מחליט להיכנס לדירתה כשהוא מתחזה למדביר. בזמן שהוא שם, הוא גונב מפתח רזרבי בזמן שדעתה מוסחת על ידי גבר במקטורן צהוב, להלן "האיש הצהוב".

ג'פרי וסנדי נוכחים בהופעה של דורותי במועדון לילה, שם היא שרה את השיר "Blue Velvet", ועוזבים מוקדם כדי שג'פרי יוכל לפרוץ לדירתה לפני שהיא חוזרת הביתה. בזמן שהוא בדירה דורותי נכנסת וג'פרי ממהר להסתתר. היא מתפשטת ומוצאת את ג'פרי מתחבא בארון הבגדים. דורותי מאלצת אותו להתפשט באיומי סכין, אך הוא נסוג אל הארון כאשר פרנק בות', גנגסטר פסיכופת וברון סמים, מגיע פתאום ומפריע למפגש ביניהם. פרנק שסובל מהתקפי בכי וזעם אלים לסירוגין, מכה ואונס את דורותי תוך כדי שאיפת גז ממכל. לאחר שפרנק עוזב, ג'פרי הולך אף הוא.

על פי ממצאים שאיתר בדירה של דורותי ג'פרי משער שפרנק חטף את דון, בעלה, ואת דוני, בנה, כדי לכפות עליה עבדות מינית. ג'פרי חושד שפרנק חתך את אוזנו של דון כדי להפחיד אותה כך שתיכנע לו. בזמן שהוא ממשיך להיפגש עם סנדי, ג'פרי נכנס למערכת יחסים סאדו-מזוכיסטית עם דורותי, המעודדת אותו להכות אותה. ג'פרי רואה את פרנק נוכח בהופעה של דורותי ומאוחר יותר עוקב אחריו כשהוא מוכר סמים ונפגש עם האיש הצהוב. לאחר מכן, ג'פרי רואה את האיש הצהוב נפגש עם "גבר לבוש היטב".

כשפרנק תופס את ג'פרי עוזב את דירתה של דורותי, הוא לוקח אותם בכוח אל שותפו בן, המחזיק את דון ודוני כבני ערובה. פרנק מרשה לדורותי לראות את משפחתה ומאלץ את ג'פרי לצפות בבן מבצע ליפסינק מאולתר לשיר "In Dreams" של רוי אורביסון, דבר שגורם לפרנק להתרגש עד דמעות. לאחר מכן, הוא וחבורתו לוקחים את ג'פרי ודורותי לנסיעה מהירה למגרש של מנסרה, שם הוא שוב מנסה להתעלל מינית בדורותי. כשג'פרי מתערב וחובט בפניו, פרנק הזועם וחבורתו מושכים אותו מהמכונית. פרנק משמיע שוב את הקלטת של "In Dreams", מורח שפתון על פניו ומנשק את ג'פרי באלימות. לאחר מכן פרנק מרסן את ג'פרי ומכה אותו עד לחוסר הכרה, בעוד דורותי מתחננת שיפסיק. ג'פרי מתעורר למחרת בבוקר, חבול ומוכתם בדם.

בזמן ביקורו בתחנת המשטרה, ג'פרי מגלה שהאיש הצהוב הוא לא אחר מאשר טום גורדון, חברו לעבודה של הבלש ויליאמס. גורדון הוא זה שרצח את סוחרי הסמים, יריביו של פרנק, וגנב מחדר הראיות סמים והעביר אותם לפרנק. לאחר שג'פרי וסנדי מכריזים על אהבתם זה לזה במסיבה, הם נוסעים במכונית. מכונית לא מזוהה מתנגשת בהם בכוונה מאחור. תחילה הם חושדים בפרנק, אך כשהמרדף מסתיים בבית של ג'פרי מתברר שהנהג הוא החבר לשעבר שלה, מייק. מייק עומד להכות את ג'פרי בגלל שלקח ממנו את סנדי, כשלפתע דורותי מופיעה במרפסת עירומה, מוכה ומבולבלת. מייק נסוג כשג'פרי וסנדי מסיעים את דורותי לביתה של סנדי כדי להזמין אמבולנס.

בהמתנה לאמבולנס דורותי מכנה את ג'פרי "המאהב הסודי שלי", וסנדי ההמומה סוטרת לו על כך שבגד בה. ג'פרי מבקש מסנדי לספר לאביה הכל, והבלש ויליאמס מוביל פשיטה משטרתית על המפקדה של פרנק, שבה נהרגים חייליו של פרנק. ג'פרי חוזר לבדו לדירתה של דורותי, שם הוא מגלה את דון מת ואת גורדון פצוע אנושות. ג'פרי עוזב את הדירה ובחדר המדרגות מופיע "האיש הלבוש היטב". השניים מזהים זה את זה. ג'פרי בורח לדירה. הוא משתמש במכשיר הקשר של גורדון כדי לעדכן את ויליאמס שהוא בחדר השינה, אך למעשה מסתתר בארון הבגדים. "האיש הלבוש היטב" נכנס לדירה וג'פרי מבחין שהוא למעשה פרנק בתחפושת. רגע לפני שפרנק יורה בו, ג'פרי יורה בפרנק למוות באמצעות האקדח של גורדון. מיד לאחר מכן ויליאמס ובתו סנדי נכנסים לדירה.

הסרט מסתיים כאשר ג'פרי וסנדי הם זוג, טום בומאנט התאושש ודורותי התאחדה עם בנה.

צוות שחקנים

פסקול
אנג'לו בדלמנטי הלחין את פסקול הסרט. הפסקול משלב ניו וייב, פופ ומוזיקה קלאסית. המגזין "אנטרטיינמנט ויקלי" דירג את פסקול הסרט ברשימת הפסקולים הטובים ביותר בכל הזמנים. זהו שיתוף הפעולה הראשון של בדלמנטי ודייוויד לינץ'. הם שיתפו פעולה מספר פעמים נוספות בהמשך הקריירה של לינץ'.

קבלה
הכנסות
הסרט הוקרן לראשונה בפסטיבל הסרטים במונטריאול באוגוסט 1986 ולאחר מכן הוא השתתף בתחרות בפסטיבל הסרטים הבינלאומי בטורונטו בספטמבר באותה שנה. ב-19 בספטמבר הסרט יצא לאקרנים בתפוצה נרחבת ב-98 בתי קולנוע בארצות הברית. בסוף השבוע לצאתו הסרט הכניס כ-789,409 דולר. בסיכום הכנסותיו הסרט הכניס כ-8,551,228 דולר בארצות הברית בלבד.

פרסים ומועמדויות
הסרט היה מועמד לפרס אוסקר לבמאי הטוב ביותר עבור דייוויד לינץ'. בנוסף הסרט היה מועמד לשני פרסי גלובוס הזהב; התסריט הטוב ביותר עבור לינץ' ושחקן המשנה הטוב ביותר עבור דניס הופר.

איזבלה רוסליני זכתה בפרס אינדפנדנט ספיריט לשחקנית הטובה ביותר. בנוסף הסרט היה מועמד בעוד שש קטגוריות: הסרט הטוב ביותר, התסריט הטוב ביותר, הבמאי הטוב ביותר, הצילום הטוב ביותר, השחקנית הטובה ביותר עבור לורה דרן והשחקן הטוב ביותר עבור הופר. הסרט זכה בארבעה פרסי איגוד המבקרים האמריקני: הסרט הטוב ביותר, הבמאי הטוב ביותר, שחקן המשנה הטוב ביותר עבור הופר והצילום הטוב ביותר.

מכון הסרטים האמריקאי
במרוצת השנים מכון הסרטים האמריקאי דירג הסרט בכמה מרשימותיו:
 1998 - מאה שנים... מאה סרטים - מועמדות
 2001 - מאה שנים... מאה מותחנים במקום ה-96
 2003 - מאה שנים... מאה גיבורים ונבלים, פרנק בוטס ברשימת הנבלים, במקום ה-36
 2004 - מאה שנים... מאה שירים, השיר "In Dreams" של רוי אורביסון - מועמדות
 2007 - מאה שנים... מאה סרטים הגרסה המעודכנת - מועמדות  
 2008 - מאה שנים... עשרת הגדולים, ברשימת סרטי המסתורין, במקום ה-8

קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:סרטי 1986
קטגוריה:סרטי מסתורין אמריקאיים
קטגוריה:סרטי מתח אמריקאיים
קטגוריה:סרטי פשע אמריקאיים
קטגוריה:סרטים אפלים
קטגוריה:סרטים עצמאיים
קטגוריה:סרטי פרמאונט
קטגוריה:סרטי פולחן
קטגוריה:סרטי דייוויד לינץ'